زرمومية

**زرموميّة** ولا **وزغة** هي السمية لمخدّمة ل ݣاع الزواحف لحرشفيين آپار من اللفاعي (و ب شكل قل الزرموميات الدوديين)، كايجمعو كتر من 7,000 نوع، مفرقين ف ݣاع لقارات من غير أنطاركتيكا، و حتى ف لغالبية ديال السلاسل د لݣزاير لبركانيين. الترتاب ديالهم متشابه لعروش حيت شي زرموميات مرتابطات ب شكل قرْب ل اللفاعي على الزرموميات لخرين. الزرموميات كايتفاوتو ف لقد من التاتات و لبو بريصات لي فيهم سونتيميطرات قلال ف الطول ل دراݣو لكوموضو لي فيه 3 ميطرو ف الطول.

لأغلابية د الزرموميات رباعيات لمشية، كايجريو ب واحد لحاراكة مجهدة من جنب ل جنب. شي نسولا (معروفين ب "الزرموميات بلا رجلين") خسرو رجليهم ب شكل تانوي، و عندهم كسدات طوال كيف لحنوشا. شي زرموميات، بحال الدراݣوات لي كايعيشو ف لغابة، كايقدرو يݣلايديو (glide). هوما حدوديين ديما، الدكور كايتقاتلو ضد دكور خرين و كايورّيو سينيالات، ب لوان فاتحين دايماّ، باش يجدبو لي بغا يتجاوج و باش يخوّفو لمنافسين. الزرموميات ف الساس لحايميين، و ف لغالب مفتارسين د لغفلة؛ بزاف د النواع لي صغر كاياكلو لحشرات، ف لوقيتة لي دراݣو لكوموضو كاياكل بزوليات كبار كايوصلو ف لقد حتى ل ݣاموس لما.

الزرموميات كايخدّمو واحد التشكيلة ديال لآضاپطاسيوات أونتي مفتارس، منهم السم، لكاموفلاج، تطواش الدم د الريفليكس، و لقدرة على باش يضحّيو ب قزازهم داتياً و يعاودو يكبّروهم.

## لآناطوميا
### لكبر و الصغر
الطول لبالغ د النواع وسط هاد التنضيمة التحتانية كايتفاوت من شوية د سونتيميطرات عند التاتات بحال بروكيزيا ميكرا (Brookesia micra) و لبو بريصات كيف سفيروضاكتيلوس آرياسي (Sphaerodactylus ariasae) ل تقريباً 3 د لميطرو ف لحالة ديال أكبر نوع حي من لورليات (varanidae)، دراݣو لكوموضو. جل الزرموميات حيوانات صغيورين.

### خصايل التفراز
تصغير|بوبريص د الدار متوسطي ف الطور د النسيلاخ

الزرموميات ف لعادة عندهم طورسوات (torsos)، ريوس عاليين على عناق قصار، ربعة د الطراف و قزازب طوال، وخا شي وحدين منهم بلا رجلين. الزرموميات و اللفاعي كايشرْكو واحد لعضم مربّع محرّك، هادشي لي كايفرّزهم على منقاريات الراس (rhynchocephalians)، لي عندهم جمجومة د الدياپسيدات/جاوجيات لقواس (diapsids) صليبة كتر. شي زرموميات بحال التاتات عندهم قزازب قبّاطين، لي كايعاونوهم ف التشعبيط بينات النبات.

كيف ما الزواحف لخرين، الجلد د الزرموميات مغطي ب حراشف مدّاخلين مصاوبين من لكيراتين. هادشي كايكالي عليهم من لبيئة و كاينقص من خسران لما ف لوقيتة د التبخور. هاد لاضاپطاسيو كاتعطي ل الزرموميات لقدرة باش يتزوهرو ف شي صحرات من الصحاري الناشفين ݣاع ف الدنيا. الجلد كايكون قاصح و مجلوْد، و كايبدا ينسالخ (كايتقشر) منين لحيوان كايبدا يكبر. على لعكس من اللفاعي لي كايسلخو الجلدة پياسا وحدة، الزرموميات كايسلخو جلدهم على بزاف د لپياسات. لحراشف يقدرو يتعدّلو ل شوكات على قبل التْوَريَة (display) ولا لحماية، و شي نواع عندهم عضوما جلديين (osteoderms) تحت من لحراشف.
تصغير|جمجومة طيݣو حمر (Tupinambis rufescens) كاتورّي سنان من نواع مبدلين
التسنينات (dentitions) د الزرموميات كايعكسو الساس لعريض ديال ريجيماتهم، لي منهم اللحايميين، لبخايشيين، لقارتين، لعشاشبيين، النيكطاريين (nectivorous)، و الرخوانيين (molluscivorous). النواع ف لعادة عندهم سنان موحّدين لي كايتواتاو معا معا ريجيمهم، و لايني بزاف د النواع عندهم سنان منوعين، بحال سنان التقطاع ف لقدام د لفكاك و سنان التهراس ف اللور. لأغلابية د النواع كايكونو جنبيات السنان (pleurodont)، وخا لآݣاميات (agamids) و التاتات كايكونو قمقوميات السنان (acrodont).

اللسان يمكن ليه يتجبّد برّا لفم، و كايكون طويل ف لعادة. عند الزرموميات لمعققين (beaded lizards)، الزرموميات قزازب لمسواط (whiptails) و الزرموميات د لمونيطور (لورل)، اللسان عندهم كايكون معرّش و كايتخدّم ب شكل ساسي ولا حصري باش يحسو ب لبيئة، و كايدلّيوه برّا ب شكل دايم باش ياخدو لعيينات على لبيئة، و كايرجعوه ل لداخل باش يطرونسيفيريو لجزيئات ل لعضو لمحراتي النيفي (vomeronasal) لي مسؤول على لمحسوسات لكيماويين، لي كايشبه و لكن مختالف على حاسة الشمان و الدوق. عند لبو بريصات، اللسان كايتخدّم ف تنقية لعينين ب اللحيس حيتاش ماعندهمش الجفون. التاتات عندهم لسانات طوال ب زايد و معلكين لي يمكن ليهم دغيا يتجبّدو على ود باش يقبطو فرايسهم د لحشرات.

تلاتة د النسولا، لبو بريصات، لآنولات (anoles)، و التاتات، عندهم حراشف معدّلين تحت صباعهم لي كايشكلو واحد لوسادات لاصقين هادشي لي كايعطيهم لقدرة باش يتحركو ف لحيوط و السقوفا بلا مايطيحو، هاد لخصلة بارزة ب زايد ف لݣروپات الجوج اللولين. لوسادات كايتكوّنو من ملاين د لهلبات الصغيورين (قلدات بحال الشعر) لي كايتواتاو معا الطبْقة الدخلانية باش يلصقو ب تخدام قوى ڤان دير ڤالس (van der waals forces)؛ حتى شي سايل د التلصاق (adhesive) ماكايحتاجوه. زيد على هادشي، صبعان التاتات مقسمين ل جوج ݣروپات مقابلين ف كل رجل (زيݣوداكتيل-zygodactyl)، هادشي لي كايخلّيهم يوقفو على لعروش د النبات كيف بحال الطيور.

## لفيزيولوجيا
### لحركة
تصغير|لوسادات اللاصقين كايخلّيو لبوبريصات يتشعبطو ب شكل عمودي
آپار من الزرموميات بلا رجلين، لأغلابية د الزرموميات كايكونو رباعيين لمشية و كايتحركو ب تخدام لمشي (gait) معا حركة مناوبة ديال الطراف ليمنيين و ليسريين و معا تقواس كبير د لكسدة. هاد التقواس د لكسدة ماكايخلّيش التنفوس يكون ب شكل كبير ف لوقيتة د لحركة، هادشي لي كايحد من قوة التحمول ديالهم، ف واحد لميكانيزم لي كايتسمى التكبال د كاريير (carrier's constraint). بزاف د النواع كايمكن ليهم يجريو ب جوج رجلين، و واحد الشوية منهم يقدرو يخدمو طرافهم اللورانيين و قزازبهم كا دعامات ف لوقيتة لي كايكونو ف بلاصتهم تابتين. شلا نواع صغار كيف هادوك لي ف ݣنس الدراكو كايقدرو يݣلايديو (glide): شي وحدين منهم كايقدرو يوصلو ل مسافة د 60 ميطرو ف لݣلايد، ب هبوط د 10 ميطرو من لعلو. شي نواع، بحال لبو بريصات و التاتات، كايلصقو ف السورفاصات لعموديين بحال الجاج و السقوفا. شي نواع، بحال لبازيليسكات الشايعين (common basilisk)، كايقدرو يجريو فوق لما.

### لحواس
الزرموميات كايخدّمو حواسهم ديال الشوف، لمَس، الشمان و السميع بحال السلسوليات لخرين. لبالونص ديال هاد لحواس كايتنوع على حساب لموايل د نواع مبدلين؛ متلاً، السكينكات (skinks) لي كايعيشو ب شكل كبير ف لبلايص لمغطيين ب التراب لفازݣ كايعولو ب شكل تقيل على الشمان و لمس، ف لوقيتة لي لبو بريصات كايعولو ب شكل كبير على الشوف لمجهد على قبل لقدرة ديالهم على الصيادة و لقدرة على تقدير لمسافة د فرايسهم قبل ما يهجمو عليهم. الزرموميات د لمونيطور عندهم حواس مجهدين د الشوف، السميع، و الشمان. شي زرموميات كايطبّقو تخدام ماموالفش بيه د لاعضاء د لحواس ديالهم: التاتات كايقدرو يڤيزيو عينيهم ف تيجاهات مبدلين، هادشي شي مرّات كايعطيهم مجالات د الشوفة (fields of view) مامدّاخلينش، بحال لقدرة على باش تشوف لقدّام و اللور ف وقيتة وحدة. زرموميات كاينقصوهم لودنين لبرّاويين، و ف عوض هادشي عندهم واحد لفتحة ضايرة فين لغشا الطبلي (طبل لودن) يقدر يتشاف. بزاف النواع كايعولو على السميع على ود التحديرات لبكرانيين ديال لمفتارسين، و كايهربو منين كايجمعو ل أصغر صوت.
تصغير|ورل النيل كايخدّم لسانو على ود الشمان
كيف ما عند لحناش و بزاف د لبزوليات، ݣاع الزرموميات عندهم سيسطيم شمّي مختص، لي هو لعضو لمحراتي (لميكعي) النيفي (vomeronasal organ)، لي كايتخدّم باش يديطيكطي لفيرومونات. زرموميات لمونيطور كايطرونسفيريو الريحة من لقمقومة د لسانهم ل هاد لعضو؛ اللسان كايتخدّم غير على قبل هاد لغرض د جميع لمعلومات، و ماكايكونش داخل ف مديغ لماكلة.
تصغير|سكوليط الدراݣو لمعقق (pogona sp) معروض ف متحف علم لعضام

شي زرموميات، ب الضبط لإيݣوانات، بقى عندهم لعضو لحسّي الضوّي لفوق د ريوسهم سميتو لعين لحيطية (parietal eye)، لي واحد لمزيّة قاعدية ("بيدائية") حاضرة عاوتاني ف التواطارا (Tuatara). هاد "لعين" فيها غير واحد الشبكية بيدائية و عدسات لي ماكايقدروش يصاوبو تصويرة، و لايني حساسة ل التبدالات ف الضو و الضلام و كايمكن ليها تديطيكطي لحركة. هادشي كايعاونهم ف ضبيط لمفتارسين لي جايين عندهم من لفوق.

### السم
تصغير|شي زرموميات بحال وحش لهيلا كايكونو مسمومين
حتى ل 2006 كان كايتشاف بلي غير وحش لهيلا (gila monster) و الزرمومية لميكسيكية لمعققة (Mexican beaded lizard) لي بوحدهم زرموميات مسمومات. بلحق، بزاف د النواع ديال لورليات، منهم دراݣو لكوموضو، كايطلقو سم مجهد من لغوداد لفمّيين دياولهم. متلاً، السم د ݣوانا الشجر (نوع من لورليات)، كايتسبب دغيا ب خسران لوعي و سيلان د الدم شديد ب سباب التأتيرات دياولو لفارماكولوجيين، لي كايهبطو الطونسيو و كايمنعو التختار د الدم. تسعود ديال لكلاصات د الطوكسينات معروفين من اللفاعي كايتنتجو من لوزاغي. لمادى د هاد لآنشيطة كايعطي واحد لحتيمال باش يتصاوبو دوايات جداد مبازيين على لپروتينات د سم الزرمومية.

الجينات لمرتابطين ب طوكسينات السم تصابو ف لغوداد لبزاقيين ديال واحد لقاعيدة كبيرة من الزرموميات، منهم نواع تشافو ب شكل تقليدي مامسمومينش، بحال لإيݣوانات و الدراݣوات لمعققين. هادشي كايلمح بلي هاد الجينات تطوورو ف الجد لمشروك د الزرموميات و اللفاعي، جوايه 200 مليون عام هادي تقريباً (هادشي لي صايب واحد التقسيمة فرّادية، حمّالات السم-Toxicofera). وخا هاكداك، لأغلابية ديال جينات د السم لمفتارضين كانو "جينات منزليين" تلقاو ف ݣاع لخالايا و لانسيجة، بحال الجلد و لغوداد التقبيين د الريحة (cloacal scent glands). و عليها هاد الجينات لمعنيين يقدرو يكونو أصول تطوريين د الجينات د السم.

### التنفوس
الديراسات الجداد (2013 و 2014) على لآناطوميا د رية ورل الصاڤانا (savannah monitor) و لإيݣوانا لخضرا لقاو بلي عندهم سيسطيم د تدفاق لهوا وحداني التيجاه، لي كايشمل الدوزان د لهوا ف واحد لحلقة (loop) على طريق الريات ف لوقيتة د التنفوس. هادشي شحال هادي كان كايتشاف بلي موجود غير ف لآركوصورات (التمساحيات و الطيور). هادشي واقيلا دليل بلي تدفاق لهوا وحداني التيجاه، خصلة موروتة من الجدود عند جاوجيات لقواس.

### لمكاترة و دورة لحياة
تصغير|سكينكات منقطين الشلقومة (Trachylepis maculilabris) كايتلاقاو
كيف ما هو لحال معا ݣاع لآمنيوطات (amniotes)، الزرموميات كايعولو على التخصاب الدخلاني، و التيصال الجنسي (copulation) كايشمل الدكر كايخشي واحد من النص قضبان (قضيب-hemipenes) دياولو ف التقبة (cloaca) د النتوا. الزرموميات النتوات حتى هوما عندهم نص كيلطوريسات (hemiclitorises)، لي هوما واحد لكليطوريس مدوبل. لأغلابية ديال النواع كايكونو بيايضيين (oviparous). النتوا كاتحط لبيض ف شي قلدة مكالية بحال شي عش ولا شي شقّة ولا حتى عل لرض. على حساب النوع، لقد د لقبّاط (clutch) يقدر يتنوّع من 4–5 ف لمية من التقل د كسدة النتوا ل 40–50 ف لمية و لقبّاطات كايتفاوتو ف لقدرة الستيعابية ديالتهم من بيضة ولا شي شوية د لبيضات لكبارات ل لعشرات من لبيضات الصغار.
تصغير|جوج تصويرات ديال بيضة د زرمومية السياج الشرقية محطوطين ف تصويرة وحدة
عند لاغلابية د الزرموميات، لبيضات دياولهم عندهم قشور مجلوْدين باش يخلّيو التباديل د لما، وخا النواع لعايشين ف الجو لقاحل كايكون عندهم قشور مكلصمين/متكلّسين (calcified) كتر باش يخلّيو لما. ف الداخل د لبيض، لاجينّة كاياخدو التقاوت من لمح. التهلية د لوالدين ماكاتكونش شايعة و النتوا ف لعادة كاتخلّي لبيض من مور ماكاتحطو. لقريق (brooding) و لحماية ديال لبيض كايطراو ف شي نواع. النتوا د سكينك لمروج (prairie skink) كاتخدّم لما التنفوسي لمخسور باش تخلّي ليميديتي د لبيض هادشي لي كايسهّل الديڤلوپمو د الجنين. عند ݣوانات الشجر، الصغار كايفقسو ف جوايه 300 يوم، و النتوا كاترجع باش تعاونهم يهربو من الجبيّل د الطيرميتات فين كايتحط لبيض.

جوايه 20 ف لمية من نواع الزرموميات كايتكاترو على طريق لولودية (ولادة حية-viviparity). هادشي شايع ب الضبط عند شباه لبدغيات (anguimorphs). النواع لولوديين كايولدو صغار مديڤلوپيين ب شكل نسبي لي كايبانو بحال شي مينياتورات د لبالغين. لاجينّة كاياخدو التقاوت على طريق واحد لقلدة بحال لمشيمة. واحد لاقليّة د الزرموميات عندهم موالدة عزريّة (مكاترة من بيض مامخصّبش-parthogenesis). هاد النواع كايتكوّنو من ݣاع النتوات لي كايتكاترو ب شكل لاجنسي بلا لحاجة ل الدكور. هادشي معروف بلي كايطرا ف نواع منوعين ديال زرموميات قزيبة لمسواط. لموالدة لعزرية تشجلات عاوتاني ف نواع لي كايتكاترو ف لعادة ب شكل جنسي. واحد النتوا ديال دراݣو لكوموضو كاپتيڤ خرّجات واحد لقبّاط د لبيض، وخا كانو مفارقينها على الدكور ل كتر من عاماين.

تحديد الجنس عند الزرموميات يمكن لو يكون كايعول على درجة لحرارة. درجة لحرارة ديال لميكرو بيئة د لبيض يمكن ليها تحدد الجنس ديال الصغار لمفقوسين: لقريق/لحضانة د لبيض ف درجات لحرارة نازلين كايخرّج نتوات كتر ف لوقيتة لي درجات لحرارة الطالعين كايخرّجو دكور كتر. وخا هاكداك، شي زرموميات عندهم كروموزومات د الجنس، و ليطيروݣام د الدكر (XY و XXY) و ليطيروݣام د النتوا (ZW) ب جوج بيهم كايوقعو.

### الشرف
واحد لعنصر موهيم ف الشرف (ageing) عند زرمومية الدراݣو لمطلية سطينوفوروس پيكتوس (Ctenophorus pictus) هو اللوان د لمجاوجة لي كايبداو يبهاتو. ب التلاعوب ب نيڤوات السوپرؤكسيد (ب تخدام واحد لموقلّيد د سوپرؤكسيد ديسموطاز) بان بلي التلوينة لي غادية ف لبهتان سبابها ب شكل غالب واحد لخسران تدريجي معا لعمر د الزرمومية ديال واحد لقدرة خلوقية د لؤنيتيئكسادة ب سباب الزيادة ف هليك لآ دي إن.

## السلوك
### السلوك النهاري و الريݣلاج د لحرارة
جل النواع د الزرموميات كايكونو آكتيڤ ف وقيت النهار، وخا شي وحدين منهم كايكونو آكتيڤ ف الليل، ب لآخص لبو بريصات. و ب صيفتهم براّويين لحرارة (باردين الدم-ectotherms)، الزرموميات عندهم واحد لقدرة محدودة باش يريݣلو درجة حرارة كسدتهم، و كايخصهم يخرجو برّا و يتشمشو باش ياخدو سخونية كافية على قبل باش يولّيو آكتيڤ ب لكامل. السلوك د ريݣلاج لحرارة (thermoregulation) تقدر تكون فيه لفايدة ل لوزاغي ف لمادى لقريب حيتاش كاتخلّي ليهم لقدرة باش يقلّلو من الجهد د التبدالات لبيئيين و يصبرو على لحتيباس لحراري.

ف لعلووات الزايدين، الزرمومية پودارسيس هيسپانيكوس (Podarcis hispaniscus) كاتستاجب ل درجات لحرارة الطالعين ب تلوينة فوقانية/ضهرية (dorsal) غلْق باش تتجنب الشعا لفوق بنفساجي و باش تتواتى معا لخلفية. لميكانيزمات لي كايريݣلو لحرارة كايخلّيو الزرمومية عاوتاني تحافض على درجة حرارة لميتالية د لكسدة ديالها على ود حركة حسن.

### لحدودية
تصغير|دكور ديال زرمومية الرملة مطايفين
جل التفاعولات الجتيماعيين بينات الزرموميات كايكونو بين لفراد لمجاوجين. لحدودية (territoriality) كاتكون شايعة و مرتابطة ب النواع لي كايخدّمو سطراتيجيات الصيادة ديال لغفلة. الدكور كايأسسو و كايحافضو على زونات لي فيهم لموارد لي كايجدبو النتوات لي كايحاميو عليهم الدكور من دكور خرين. لموارد لموهيمين بحال، لمواطع ديال التشماش، لماكلة، و التعشاش و حتى مواطع التخبية من لمفتارسين. لموؤل د شي نوع كايأتر على لقلدة د الزونات، متلاً، زرموميات الصخر عندهم زونات فوق لقماقم لبارزين د الصخر. شي نواع يقدرو يتجمّعو ف ݣروپات، هادشي لي كايعدّل ف التوݣاض (vigilance) و كايقلّل على لفراد الريسك د لفريس، ب الضبط الصغار. السلوك لعدواني (Agonistic behaviour) ف لعادة كايوقع بينات الدكور لبالغين جنسياً على شي زون ولا على شي نتوات ف وقيت لمجاوجة و هاد السلوك يقدر يجمع التْوْرْيَة (display)، لپوستورات لكسديين (posturing)، التبيع (chasing)، لمشاوشة (grappling)، و لعضّان.

### التواصول
تصغير|آنولي خضر (Anolis carolinensis) كايسينيالي ب لكيس الجلدي لعنقي ديالو لمجبّد
الزرموميات كايطلقو سينيالات على قبل باش يجدبو لمجاوجين و باش يخوْفو لمنافسين. التْوْرْيَات الشوفيين (visual display) منهم لپوستورات د لكسدة و التضخام، الطراكسيوات (push ups)، اللوان لفاتحين، حلّان لفم و تطياش لقزيية. الدكور د لآنولات و لإݣوانات عندهم حناݣر جلديين عنقيين (Dewlaps) ولا كياس د الجلد ف لعنق لي كايكونو ف قدود، لوان، و نماط منوعين و التجباد ديال لكيس لعنقي و حتى تضوار الراس و حركات لكسدة كايتزادو ف التورية د السينيالات الشوفيين. شي نواع عندهم كياس عنقيين ب الزرق غالق و كايتواصلو ب سينيالات فوق بنفساجيين. السكينكات زرقين اللسان كايخرّجو لسانهم و كايدخلوه دغيا كا تورية على التهديد. التاتات معروفين كايبدلو نماط لوانهم لمعقدين منين كايكونو كايتواصلو، ب الضبط ف وقيت لملاقيات لعدوانيين. كايميلو باش يورّيو لوان ضاويين منين كايكونو كايورّيو لعنف و لوان غالقين منين كايخضعو ولا "كايستسلمو".

شلّا نواع من بو بريص كايكونو لوانهم فاتحين؛ شي نواع كايقوسو كسداتهم باش يورّيو التلوينة ديالتهم. ف شي نواع فلانيين، الدكور فاتحين اللون كايولّيو باهتين منين ماكايكونوش لمنافسين ولا النتوات حاضرين. ف لوقيتة لي الدكور ف لعادة لي كايورّيو (display)، ف شي نواع النتوات حتى هوما كايخدّمو هاد التواصول. عند لآنولي لبرونزي (bronze anole)، تضوار الراس واحد الشكل شايع د التواصول بينات النتوات، الزربة و التعاويد (frequency) كايتبدلو معا لعمر و لحالة د الزون. السينيالات لكيماويين ولا لفيرومونات حتى هوما موهيمين ف التواصول. الدكور ف لعادة كاينيّشو السينيالات على لمنافسين، أما النتوات كاينيّشوهم على لمجاوجين لمحتاملين. الزرموميات واقيلا قادرين باش يعرفو لفراد د نفس النوع من ريحتهم.
تصغير|عيطة د لملاقية ديال بوبريص الطوكاي، سمية النوع أونوماطوپيا على الصوت ديالو
التواصولات الصوتيين شايعين ب شكل قل عند الزرموميات. التهسهيس (hissing)، لي هو واحد الصوت نوعي عند الزواحف، كايتطلق ب شكل غالب من النواع لكبر ف لقد ب صيفتو طرف من شي تورية د التهديد، لي كايكون مرافق معا حلان لفم. شي ݣروپات، ب الضبط لبو بريصات، الزرموميات-اللفاعي، و شي إيݣوانيات، كايمكن ليهم يطلقو صوات معقدين كتر، و الدوزانات (apparatuses) الصوتيين تطوورو عندهم ب شكل مستاقل ف ݣروپات مبدلين. هاد الصوات كايتخدّمو على قبل التتوات/لمغازلة (courtship)، الدفاعات لحدوديين، و ف لوقيتة د شي محنة، هاد الصوات منهم التكلاك (clicks)، الزوْيان (squeaks)، النباح، و التݣرݣير (growls). لعيطة د لمجاوجة د دكر بوبريص الطوكاي كاتسمع "طوكاي-طوكاي" (أونوماطوپيا). التواصول لمسّي كايجمع فراد كايفركو ريوسهم معا بعضياتهم، يامّا ف التتوات ولا ف لعنف. شي نواع د التاتات كايتواصلو معا بعضياتهم ب تزعزيع لعمود لي واقفين عليه، بحال شي عرش ولا ورقة د الشجر.

## إيكولوجيا
تصغير|زرمومية ف شجرة، بزاف د نواع منهم كايسكنو ف الشجر.
تصغير|زرمومية من الصحرا د طار، پاكيستان.
### التوزيع و لموؤل
الزرموميات كايتصابو ف ݣاع قنات الدنيا، من غير الشمال لبعيد و أنطاركتيكا، و ف شي ݣزاير. يقدرو يتلقاو ف علووات على نيڤو لبحر كايوصلو ل 5,000 ميطرو. هوما كايخيّرو لموناخات الدافيين و الستيوائيين و لايني كايقدرو يتآضاپطاو و كايمكن ليهم يعيشو ف ݣاع لبيئات إلا لبيئات الشداد ف لعيشة. الزرموميات عاوتاني كايستاغلو بزاف د لموايل؛ غالباً كايعيشو ب زايد ف لرض، و لكن وحدين خرين يقدرو يعيشو ف الصخر، الشجر، تحت لرض ولا حتى لما. لإيݣوانا لبحرية مآضاپطية على لعيشة ف لبحر.

### الريجيم
تصغير|زرمومية خضرا غربية كاتفرس واحد الجندوب.
لفرايس الشايعين كتر هوما اللاسلسوليات لرضيين الصغار، ب لاخص لحشرات. شلا نواع منهم كايكونو مفتارسين د لغفلة وخا وحدين خرين يقدرو يكونو علايفيا نشيطين. التاتات كايفرسو شلا نواع من لحشرات، بحال لخنافس، الجنادب (grasshoppers)، و الطيرميتات لمجنحين و حتى الرتيلات. هوما كايعولو على النتيضام و لغفلة باش يقبطو هاد لفرايس. فرد واحد كايسمر فوق شي عرييش و كايبقى تابت بلا حس، و كايبقاو غير عينيه لي كايتحركو. منين كاتهبط شي حشرة، التاتة كاتركز عينيها قبالة لحشرة و كاتبدا تتحرك ل جيهتها ب شوية قبل ماتفييّر عليها ب لسانها لي طويل و معلّك، منين اللسان كايرجع، كايجيب معاه لفريسة لاصقة. لبو بريصات كاياكلو صرّارات الليل، لخنافس، الطيرميتات، و لعتات (moths).

الطيرميتات طرف موهيم ف الريجيمات د شي نواع ديال التقسيمة أوطارتشوݣلوسات (Autarchoglossa)، مادام هوما حشرات جتيماعيين، يمكن ليهم يتلقاو ب عداد كبار ف موطع واحد. النمل يقدرو يصايبو واحد الطرف بارز ف الريجيم د شي زرموميات، ب الضبط الزرموميات لحقيقيين (lacertas). الزرموميات مّو ݣرن حتى هوما معروفين ب صيفتهم مختصين ف لماكلة د النمل. ب سباب قدهم الصغير و لكيتين (chitin) ديالهم لمامهضومش، كايخصهم يكونسوميو النمل ب كميات كبار، و الزرموميات وكّالات النمل عندهم معدات كبار عل الزرموميات لعواشبيات. نواع من السكينك و زرموميات لݣاطور (alligator lizards) كاياكلو لغلال و فكاكهم د لقوة و سنانهم لي بحال الضراس مآضاپطيين على تهراس لكوكياجات.
تصغير|دراݣو د لكوموضو شاب كاياكل من واحد الجيفة د ݣاموس لما.
تصغير|إيݣوانا بحرية كاتعلف تحت لما ف ݣزاير ݣلاپاݣوص، إيكوادور.
النواع لي كبر، بحال زرموميات لمونيطور (لورل)، يقدرو ياكلو فرايس كبار كيف لحوت، الجران، الطيور، لبزوليات، و الزواحف لخرين. لفريسة تقدر تتسرط كاملة ولا كاتّشرّݣ ل طراف صغار. لبيض د الطيور و الزواحف ب جوج حتى هوما يقدرو يتكونسوماو. وحوش لهيلا (Gila monsters) و الزرموميات لمعققين كايتشعبطو الشجر باش يوصلو ل لبيض و الصغار د الطيور. و وخا هوما مسمومين، هاد النواع كايعولو على فكاكهم لمجهدين ف قتيلة لفرايس. لفرايس لبزوليين ف لعادة كايتكوّنو من لقوارض و الرنبيات؛ دراݣو لكوموضو يمكن ليه يقتل فرايس كبار قد ݣاموس لما. دراݣوات لكوموضو كايتعتابرو قمايميا (scavengers) مجهدين، و تقدر جيفة وحدة محلّلة تجدب بزاف منهم و هي بعيدة عليهم 2 كم. دراݣو واحد وازن 50 كݣ قادر يكونسومي 31 كݣ د الجيفة ف 17 دقيقة.

جوايه 2 ف لمية من نواع الزرموميات، منهم شلّا إيݣوانيات، كايكونو عواشبيين، لبالغين من هاد النواع كاياكلو طراف النبات بحال النوّار، لوراق، السيقان، و لفاكهة، ف لوقيتة لي الصغار كاياكلو لحشرات كتر. طراف النبات يقدرو يكونو صعاب ف لهضيم، و ماحدهم كايقربو ل لبلوغ، صغار لإيݣوانا كاياكلو لخرا د لبالغين باش ياخدو لميكروفلورا (microflora) الضارورية على ود لقليب ديالهم ل ريجيم مبازي على النبات. واقيلة أكتر نوع عواشبي هي لإيݣوانا لبحرية لي كاتغطس 15 ميطرو باش تعلف الطحالب (algae)، لكيلپات (kelps) و بزاف د النبتات لبحريين لخرين. شي نواع لاعواشبيين كايدعمو ريجيمهم لي مبازي عل لحشرات ب لفاكهة، لي كاتهضم ب السهولة.

### لآضاپطاسيوات أونتي مفتارس
تصغير|عنق الزرمومية مكشكشة لعنق كايخلّيها تبان كبر من لقد ديالها د بصح.
الزرموميات عندهم تشكيلة من لآضاپطاسيوات أونتي مفتارس، بحال الجرا و التشعبيط، السم، لكاموفلاج، التقزاب الداتي (tail autotomy)، و تطواش الدم الريفليكسي (reflex bleeding).
#### لكاموفلاج
الزرموميات كايستاغلو تنويعة من لميطودات لمبدلين د لكاموفلاج. بزاف د الزرموميات كاتكون عندهم تلوينة مشتتة (disruptive pattern). ف شي نواع، بحال بوبريص لحيط لإيجياني (Aegean wall lizards)، لفراد كايتنوعو ف اللون، و كايعزلو الصخور لي كايتواتاو حسن معا لونهم باش يصغّرو الريسك د الديطيكسيو من لمفتارسين. لبو بريص لمغربي (moorish gecko) قادر باش يبدل لونو على قبل لكاموفلاج: منين شي بو بريص لونو فاتح كايكون على شي موطع غالق، ف ساعة د لوقت كايبدا حتى هو يغلاق باش يتواتى معا لبيئة ديالو. التاتات ب شكل عام كايخدّمو قدرتهم على تبدال التلوينة ديالتهم على قبل السينيالات عوض لكاموفلاج، و لايني شي نواع بحال التاتة لقزمة د سميث (Smith's dwarf chameleon) كاتخدّم تبدال آكتيڤ د اللوان على قبل غراضات ديال لكاموفلاج.

لكسدة ديال الزرمومية مّو ݣرن فطحة لقزيبة (flat-tail horned lizard) لونها بحال لون لخلفية د الصحرا ديالها، و مبعّزة و مقمقمة ب حراشف بيضين لي كاينقصو من الضل ديالها.

#### التقطاع الداتي
تصغير|قزيبة السكينك كاتبقى مكمّلة ف التحراك من مورا التقطاع الداتي.
شلّا زرموميات، بحال لبو بريصات و السكينكات، قادرين يقطعو قزازبهم (تقطاع داتي-autotomy). لقزيبة لمقطعة، كاتبقى مكملة ف التفركيل من مورا التقطاع، هادشي لي كايشتت نتيباه و كايلهي لمفتارس من لفريسة لهربانة. الزرموميات قادرين ب شكل جزئي باش يرجّعو قزازبهم ف النمو ف وقيتة ديال سيمانات. شي 326 جين داخل ف لمعاودة د ترجاع قزازب الزرموميات. لبو بريص حوتي لحراشف (fish-scale gecko) ݣيكوليپيس ميݣاليپيس (Geckolepis megalepis)، كايبدا يقشر شي طبقات من الجلد ديالو يلا تقبط.

#### لهريب، موتة حمار، تطواش الدم
بزاف ديال الزرموميات كايجرّبو يهربو من لخطر ب لهريب ل شي موطع سالم؛ متلاً، زرموميات لحيط يمكن ليهم يهربو ل لحيوط و يتخباو ف التقابي ولا الشقاق. الزرموميات مّو ݣرن مبنّيين دفاعات مبدلين على حساب النوع د لمفتارس. يقدرو يديرو موتة حمار (play dead) باش يقولبو شي مفتارس لي شدّهم؛ و من بعد كايجرّبو يسبقو اللفعى الصرّارة (rattlesnake)، لي ماكاتبعش لفريسة؛ بلحق كا تبقى ف بلاصتها، زيد كايعوّلو على التلوينة لمطلسمة ديالهم، حيتاش حناش السوط (whip snakes) من ݣنس ماستيكوفيس (Masticophis) كايمكن ليهم يقبطو حتى لفرايس السريعين. شي نواع بحال الزرموميات قصار لݣرون (short-horned lizard) يلا تشدّو كاينفخو ريوسهم، هادشي لي كايخلّي كسدتهم صعيبة ف السريط ل شي مفتارس فمو ضيّق بحال حنش السوط. ف اللخر، الزرموميات مّو ݣرن يقدرو يرشّو دمهم على لمفتارسين كيف لقطوط و لكلاب من واحد الجويّب تحت عينيهم، ل واحد لمسافة ف جوايه 2 ميطرو؛ الدم مداقو كايجي خايب ل هاد لهاجمين.

## التطوور
### التاريخ لفوصيلي
تصغير|فوصيل د زرمومية دالينݣوصوروس لونجيديجيتوس (Dalinghosaurus longidigitus) من اللول د لعصر الطاباشيري، الشينوا.
لقراب لعايشين لي قراب ݣاع ل الزرموميات هوما منقاريات الراس (rhynchocephalians)، لي كانو واحد التنضيمة منوعة د الزواحف، لي موجود دابا فيها غير نوع واحد باقي عايش، التواطارا (Tuatara) د نيو زيلانضا. شي زواحف من لعصر التلاتي/الترياسي بحال سوفينيطا (Sophineta) و ميݣاتشيريلا (Megachirella)، كايبانو بلي هوما ݣروپ ساق (stem) د لحرشفيات (squamates)، قراب كتر ل الزرموميات لعصريين على منقاريات الراس، بلحق، التستاف ديالهم مازال محطوط ل النيقاش، معا شي ديراسات وصفوهم بلي هوما قراب ل لحرشفيات على منقاريات الراس. أقدم زرمومية ماعليهاش النيقاش متورخة حتى ل لعصر الجوراسي لوسطاني (middle Jurassic)، من شياطات تلقاو ف أوروپا، آسيا، و شمال إفريقيا. التنواع لمورفولوجي و لإيكولوجي د الزرمومية تزاد ب شكل كبير على طول لعصر الطاباشيري. ف لعصر لپاليوجيني، لقدود د كسدات الزرموميات ف أمريكا الشمالية وصلو ل الدروة نتاعهم ف لوسط د هاد لعصر.

لموزاصورات (Mosasaurs) ف لغالب تطوورو من واحد لݣروپ منقارض ديال الزرموميات لبحريين، معروفين ب سمية إيجيالوصورات (aigialosaurs) ف لبدية د لعصر الطاباشيري. الضوليتشوصوريدات (Dolichosauridae) واحد لفاميلة د لورليات من اللخر لعصر الطاباشيري مرتابطين ب لموزاصورات.

### لفيلوجينيا
#### لفيلوجينيا لبرّاوية
الترتاب د الزرموميات و لحرشفيات لخرين بينات الزواحف تدرس ب تخدام واحد الدليل فوصيلي من غاينغ شوش و هانس ديتر سوس ف 2015. الزرموميات كايشكلو شي 60٪ من الزواحف اللاطيارا لباقيين.

#### لفيلوجينيا الدخلانية
اللفاعي و لآمفيسبينيات (الزرموميات الدوديين) ب جوج بيهم تقسيمات غارقين وسط لحرشفيات (التقسيمة الصّغر لي فيها ݣاع الزرموميات)، عليها "الزرمومية" كاتعتابر مشابهة لعروش (paraphyletic). لكلاضوݣرام مبازي على التحليل الجينومي من ڤينس و رفاقو ف 2012 و 2016. الطاكسات لمقصيين كايبانو ف الصندوق لفوقاني ف لكلاضوݣرام.

### الطاكسونوميا
تصغير|ريسطوراسيو فنية ديال واحد لموزاصور، پروݣناطوضون (Prognathodon)
ف لقرن 13، الزرموميات كانو معروفين ف أوروپا كا طرف ف واحد لكاطيݣوري عريضة ديال الزواحف لي كانت مكوّنة من واحد التنويعة د لمخلوقات لي كايحطو لبيض، منهم "اللفاعي، بزاف د لوحوش لخياليين، [...]، تشكيلة من لبرمائيات، و الدود". كيف ما مشجل من ڤانسو دو بوڤيه ف لعمل ديالو مراية ديال الطبيعة (mirror of nature). لقرن 17 وقعو فيه تبدالات ف هاد لوصف لمفضفض. السمية صوريات (Sauria) تأسسات من دجايمس مكارتني (1802)؛ هاد لكلمة كانت الشكل اللاتيني ديال السمية لفرانساوية صوغييآ (sauriens)، لي أسسو آليكزوندغ بغونياغ (1800) على قبل واحد التنضيمة د الزواحف ف الترتاب لي قتارحو هاد لكتاتبي، و لي فيه الزرموميات و التمساحيات، ف اللاحق تكتاشف بلي هوما ماشي أقرب قراب ل بعضياتهم. لكتاتبيا لي جاو من بعد خدّمو موصطالاح "صوريات" ب شكل مكبّل، ب معنى خر تخدّم كا موراديف د اللاسيرتيلات (الزرموميات لحقيقيين)، لي هي واحد التنضيمة تحتانية د لحرشفيات لي كاتجمع ݣاع الزرموميات بلحق كاتقصي اللفاعي. هاد الترتاب كايتخدّم دابا ب شكل نادر حيتاش الصوريات تعرّفو كا ݣروپ مشابه لعروش. تعرّفو ب صيفتهم تقسيمة من جاك ݣوتييه، آرنولد دجي. كلوج و تيموثي رووْ (1988) ب صيفتو لݣروپ لي فيه أقرب جد مشروك ديال لآركوصورات (archosaurs) و ليپيدوصورات (lepidosaurs) (لݣروپات فيهم التماسح و الزرموميات، على حساب التعريف لأصلي د مكارتني) و ݣاع لحفاد ديالهم. واحد التعريف مغاير تصاوب من مايكل ديبراݣا و أوليڤير ريپل (1997)، لي عرّفو الصوريات ب صيفتهم تقسيمة فيها أقرب جد مشروك ديال مفارقات لعنق/كوريسطوديرات (choristodera), شباه لآركوصورات (Archosauromorpha)، شباه الليپيدوصورات (Lepidosauromorpha) و ݣاع لحفاد ديالهم. غير هو، هاد التخدامات ماكسبوش قوبول عريض بينات لمختصين.

'''تنضيمة تحتانية لاسيرتيلات (صوريات) – (لوزاغي)

* فاميلة †صوريات باڤاريين (Bavarisauridae)
* فاميلة †صوريات إيئخسطات (Eichstaettisauridae)
* تنضيمة صغيورانية شباه لإيݣوانيات (Iguanomorpha)
** فاميلة †آريطوصوريات (Arretosauridae)
** فاميلة †إيوپوصوريات (Euposauridae)
** فاميلة كوريطوفانيدات (Corytophanidae) (لوزاغي ريوس لكاسك)
** فاميلة إيݣوانيات (Iguanidae) (لإيݣوانات و لإيݣوانات مشوّكات لقزيبة)
** فاميلة فرينوصوماتيدات (Phrynosomatidae) (زرموميات الشجر، مّو ݣرن، بلا ودن، لمشوّكين، و مجلخين الجناب)
** فاميلة پوليكروتيدات (Polychrotidae) (لآنولات)
*** فاميلة صوريات ملسين (Leiosauridae)
** فاميلة طروپيدوريدات (Tropiduridae) (زرموميات لرض ديال الجو الستيوائي د لعالم الجديد)
*** فاميلة ليولاميدات (Liolaemidae)
*** فاميلة زرموميات عوجين لقزيبة/لييوسيفاليدات (Leiocephalidae)
** فاميلة زرموميات مسلسلين/كروطافيتيدات (Crotaphytidae) (الزرموميات لمسنسلين و النمريين)
** فاميلة أوپلوريدات (Opluridae) (إيݣوانيات مادغشقر)
** فاميلة هوپلوسيرسيدات (Hoplocercidae) (زرموميات لخشب، و قزازب لهراوة)
** فاميلة †پريسكاݣاميدات (Priscagamidae)
** فاميلة †إيݣوانيات ݣوبي (Gobiguania)
** فاميلة آݣاميات (Agamidae) (لآݣامات، و وزاغي الدراݣو)
** فاميلة تاتاويات (Chamaeleonidae) (التاتات)
* تنضيمة صغيورانية شباه لبوبريصات (Gekkota)
** فاميلة بو بريصيات (Gekkonidae) (لبو بريصات)
** فاميلة پيݣوپوديدات (Pygopodidae) (لبو بريصات بلا رجلين)
** فاميلة ديباميدات (Dibamidae) (الزرموميات لعميين)
* تنضيمة صغيورانية شباه السكينكات (Scincomorpha)
** فاميلة †پاراماسيلوديدات (Paramacellodidae)
** فاميلة †سلاڤويدات (Slavoiidae)
** فاميلة سكينكيات (Scincidae) (السكينكات)
** فاميلة كورديليدات (Cordylidae) (الزرموميات مشوكين لقزيبة)
** فاميلة صوريات جعروريين (Gerrhosauridae) (الزرموميات لمطليين)
** فاميلة زانتوسيدات (Xantusiidae) (وزاغي الليل)
** فاميلة لاسيرتيدات (Lacertidae) (زرموميات لحيط ولا لوزاغي لحقيقيين)
** فاميلة †مونݣولوشاموپيدات (Mongolochamopidae)
** فاميلة †صوريات بنادميين (Adamissuridae)
** فاميلة سوطيات لقزيبة ( Teiidae) (زرموميات الطيݣو و قزيبة السوط)
** فاميلة عريانات لعينين (Gymnophthalmidae) (الزرموميات مو نضاضر)
* تنضيمة صغيورانية شباه مدوبلات اللسان (Diploglossa)
** فاميلة بدغيات (Anguidae) (الدود التقيل، زرموميات الجاج)
** فاميلة مدوبلات اللسان (Diploglossidae)
** فاميلة زرموميات خاتميين (Anniellidae) (زرموميات بلا رجلين لأمريكيين)
** فاميلة صوريات برانيين (Xenosauridae)
* تنضيمة صغيورانية پلاتينوطات (Platynota) (شباه لورليات-Varanoidea)
** فاميلة ورليات (Varanidae) (دراݣو لكوموضو وقرابو)
** فاميلة لانطانوتيدات (Lanthanotidae)
** فاميلة مسماريات الجلدة (Helodermatidae) (وحوش لهيلا و الزرموميات لمعققين)
** فاميلة †موزاصورات (Mosasauridae) (الزرموميات لبحريين)

تصغير|لبدغيات، (Anguidae) من بين 20 ݣروپ د الزرموميات لي طووٌر ب شكل تقاربي واحد لبلان كسدي بلا رجلين.

### التقاروب
الزرموميات ب واحد الطريقة منتاضمة تطوورو ب شكل تقاروبي (convergent evolution) معا بزاف د لݣروپات ديڤلوپاو ب شكل مستاقل مورفولوجيات و نيشات إيكولوجيين (ecological niches) مشابهين. التشكالات لإيكولوجيين/لإيكومورفات د لآنولات (Anolis ecomorphs) ولاو واحد السيسطيم موديل ف لبيولوجيا التطوورية على قبل ديراسة التقاروب. الطراف ترزاو ولا تنقصو ب شكل مستاقل كتر من عشرين خطرة على طول التطوور د الزرموميات، متال على هادشي الزرموميات لخاتميين، لبدغيات، لكورديليدات، الديباميدات، عريانات لعينين، لپيݣوپوديدات، و السكينكيات؛ اللفاعي هوما غير أكتر ݣروپ مشهور و عامر ب النواع ديال لحرشفيات لي تبعو نفس الطريق.

## لعالاقات معا بنادم
### التفاعولات و التخدامات من بنادم
جل نواع الزرموميات ماكايتسببوش ب الضر ل بنادم. غير النوع د الزرموميات لكبير ݣاع، دراݣو لكوموضو، لي كايوصل ل 3.3 ميطرو ف الطول و كايوزن حتى ل 166 كيلوݣرام، لي معروف بلي كايتبع، كايهجم، و يلا جاتو لفرصة، كايقتل بنادم. واحد لولد أندونيسي ف عمرو تمن سنين مات ب سباب خسران الدم من مورا واحد لهجمة ف 2007.
تصغير|لإيݣوانات لخوضر (Iguana iguana)، من لحيوانات د الدار الشعبيين. 
شلّا نواع من الزرموميات مخلّيينهم كا حيوانات د الدار، منهم الدراݣوات لمعققين، لإيݣوانات، لآنولات، و لبو بريصات (بحال النوع الشعبي بوبريص النمر). زرموميات لمونيطور بحال ورل الصاڤانا و الطيݣوات كيف طيݣو لآرجونتين و الطيݣو لحمر حتى هوما كايخلّيوهم.
تصغير|طيݣو حمر كايشرب لما من واحد لموزّيع.
لإيݣوانات لخضرين كايتكالو ف أمريكا لوسطانية، فين كايعيطو ليهم شي خطرات "دجاج الشجر" ب سباب لقاعيدة ديال الترياح ف الشجر و بنّتهم لي بحال الدجاج كيف ما كايقولو، ف لوقيتة لي الزرموميات مشوكين لقزيبة كايتكالو ف إفريقيا. ف شمال إفريقيا. النواع من ݣنس الضب (Uromastyx) لي كايعيطو ليهم "حوت الصحرا" كايتكالو من لقبايل النوماضيين.

الزرموميات بحال وحش لهيلا كاينتجو طوكسينات ب تطباقات طبيين. الطوكسين د لهيلا كاينقص من لپلازما ݣلوكوز؛ هاد لمادّة دابا تصايبات على ود التخدام ف الضروݣ لأونتي سكار، إيكزانيتيد (exenatide). واحد الطوكسين خر من بزاق وحش لهيلا تدرس فيه على قبل تخدامو كا ضروݣ أونتي زهايمر.

### ف التقافة
الزرموميات كايبانو ف لميطولوجيات و لحجايات لفولكلوريين ف ݣاع قنات الدنيا. ف لميطولوجية لؤسطرالية لأصلية (aboriginal)، طارّوطارّو، الرب الزرمومية، هو لي فرق لݣنس لبنادمي ل دكور و نتوات، و عطى ل الناس لقدرة باش يعبّرو على ريوسهم ف لفن. واحد لملك زرمومية سميتو موؤو (Mo'o) بان ف هاوايي و تقافات خرين ف پولينيزيا. ف لآمازون، الزرمومية هي لملك د لوحوش، أما بينات شعب لبانتو ف إفريقيا، الرب أونكولونكولو (UNkulunkulu) سيفط واحد التاتة باش تقول ل لبشر بلي غايبقاو ديما عايشين، و لايني التاتة توقّفات، و واحد التاتة خرة جابت ميساج خر، و هنايا فين تحدّات لبشرية. واحد لوسطورة شعبية ف ماهاراشطرا كاتعاود لحجاية على كيفاش لورل لهندي الشايع (common Indian monitor)، ب قنبّات مربوطين فيه، تخدّم ف الطلوع ف حيوط لقصبة ف معراكة سينهاݣاد. ف لمنطاقة لي كايهدرو ب لبوجپوري ف لهند و نيپال، كاين واحد لعتيقاد بينات الطفال بلي، يلا تقاصت قزيبة السكينك تلاتة (ولا خمسة) د لخطرات ب صبع ليد الصغير كايتحضّرو لفلوس.

الزرموميات ف بزاف ديال التقافات كايشركو نفس الرمزية د اللفاعي، ب الضبط كا رمز د لقيامة. هادشي يقدر يكون تشتق من النسيلاخ ديالهم لمنتاضم. السباب علاش الزرموميات كايتحطو ف حمّالات الشمع عند لمسيحيين ف لغالب كايلمح ل نفس الرمزية. على حساب دجاك تريزيدر، ف مصر و لعالم لكلاسيكي، الزرموميات كانو رموز نافعين، و كايربطوهم ب لحكمة. ف لفولكلور لإفريقي، لابوريجينال، و لميلانيزي هوما مربوطين ب شي أبطال تقافيين و فيݣورات ديال جدودهم.

## مصادر

تصنيف:زرموميات